David Kaše

Pelityyli

The Sports Forecaster -sivuston mukaan Kaše on monipuolinen kahden suunnan hyökkääjä, joka pelaa rauhallisesti kiekon kanssa ja voittaa paljon aloituksia. Hän kykenee pelaamaan sekä keskellä että laidassa. Kaše ei kuitenkaan ole kovin isokokoinen ja hänen tulisi ulosmitata potentiaalinsa tulosyksikössä sekä todistaa kykenevänsä pelaamaan isoja vastustajia vastaan. Sivuston mukaan Kaše etsii vielä paikkaansa huipputasolla.

Seuraura

Kaše on SK Kadaňin kasvatti. Kesken C-juniorikauden 2010–2011 hän siirtyi KLH Chomutoviin. Kauden 2011–2012 päätteeksi Kaše voitti seurassa Tšekin C-nuorten sarjan mestaruuden. Kauden 2013–2014 päätteeksi hän voitti Extraliga juniorůn mestaruuden.
Avtomobilist Jekaterinburg varasi Kašen 129. pelaajana KHL:n varaustilaisuudessa 2014. Samana kesänä hänet varasi myös QMJHL-joukkue Blainville-Boisbriand Armada 41. pelaajana CHL:n varaustilaisuudessa, mutta Kaše päätti jäädä kaudeksi 2014–2015 kuitenkin kotimaahansa. Hän debytoi Chomutovin miesten joukkueessa Tšekin toiseksi korkeimmalla sarjatasolla 1. česká hokejová ligassa, jossa Kašen tulokaskausi toi 30 runkosarja- ja yhdessä playoff-ottelussa tehot 7+7=14. Hän voitti sarjan mestaruuden, mutta Kaše ei saanut kuitenkaan peliaikaa Extraligan nousukarsintasarjassa, joka päättyi Chomutovin sarjanousuun. Hän pelasi osan kaudestaan vielä myös seuran A-nuorissa. Kaše voitti Extraliga juniorůn pudotuspelien pistepörssin tehoilla 5+7=12 ja kauden päätteeksi sarjan mestaruuden.
Philadelphia Flyers varasi Kašen viidennellä kierroksella 128. pelaajana NHL:n varaustilaisuudessa 2015. Samana kesänä OHL-joukkue Niagara IceDogs varasi hänet uudelleen CHL:ään numerolla 33. Kaše päätti kuitenkin jälleen jäädä kotimaahansa. Hänen tulokaskautensa 2015–2016 Extraligaan nousseessa Chomutovissa toi 30 runkosarjaottelussa tehot 1+1=2 ja kahdeksassa playoff-ottelussa tehot 1+1=2. Kaše teki Extraliga-debyyttinsä runkosarjan avauskierroksella 11. syyskuuta 2015 vieraissa HC Třineciä vastaan. Hän sai ottelussa jääaikaa 8.09 minuuttia. Ensimmäisen Extraliga-maalinsa Kaše teki 23. lokakuuta 2015 ylivoimalla HC Plzeňiä vastaan. Hänen osumansa jäi Chomutovin 7–5-voittoon päättyneen ottelun ratkaisumaaliksi. Kaše pelasi kauden aikana myös sarjatasoa alempana 1. ligassa 16 ottelua lainalla kasvattajaseurassaan SK Kadaňissa. Kaudella 2016–2017 hän pelasi Extraligassa 32 runkosarjaottelua tehopistein 3+6=9 ja 15 playoff-ottelua tehopistein 2+4=6. Kaše pelasi myös kahdeksan ottelua lainalla Kadaňissa.
Kaudeksi 2017–2018 Kaše siirtyi vuoden mittaisella sopimuksella Ruotsin SHL-liigan nousijajoukkue Mora IK:hon. Hänen tehonsa 9+14=23 riittivät joukkueen sisäisen pistepörssin voittoon. Mora ajautui karsintasarjaan, mutta onnistui kuitenkin säilyttämään sarjapaikkansa.
Toukokuussa 2018 Kaše teki kolmivuotisen tulokassopimuksen Philadelphia Flyersin kanssa. Syksyn harjoitusleirin päätteeki seura lähetti hänet AHL-joukkue Lehigh Valley Phantomsin vahvuuteen.

Muuta

Kašen isoveli Ondřej pelaa hyökkääjänä NHL-joukkue Anaheim Ducksissa. Veljesten isä Robert Kaše on entinen Tšekin ja Saksan alempien sarjojen hyökkääjä, joka on myöhemmin toiminut päävalmentajana Tšekin 1. ligassa ja apuvalmentajana Extraligassa.